*Unicef – Za sigurno i poticajno okruženje u školi*

**Modul: Prevencija nasilnog ponašanja učenika**

**Razred: manja skupina – Vršnjaci pomagači**

**Tema pedagoške radionice: Diskriminacija i izoliranje**

**Cilj**: Osvijestiti kod učenika kako je biti dio manjine ili većine, uputiti učenike u analizu strategija koje koristimo kako bismo bili prihvaćeni u grupi

**Ishodi:** uvježbavanje uživljavanja u tuđe osjećaje, uvježbavanje analiziranja i proučavanja vlastitog ponašanja te odlučivanja u skladu s rezultatima analize

**Oblici rada: grupni, timski, individualno**

**Metode: Igra uloga, razgovor**

**Planirano vrijeme : jedan školski sat**

**Tijek rada u radionici:**

 1. Uvod – na početku izaberemo 4 dobrovoljca (dvoje po dvoje).

**Vježba 1: RAZBIJANJE KRUGA**

ULOGE

**1. PROMATRAČI: Prvo dvoje** - reći im da su se upravo kandidirali za ulogu promatrača u ovoj vježbi i njihova je uloga promatrati i bilježiti ponašanja učenika u slijedećoj vježbi.

Promatrači trebaju bilježiti:

* Što osobe u krugu govore jedna drugoj?
* Što osobe u krugu govore autsajderima?
* Kako se osobe u krugu ponašaju da bi spriječile autsajdere da uđu u krug?
* Što oni koji pokušavaju ući u krug govore ovima u krugu i kako se ponašaju da bi ušli u krug?
* Koje strategije dakle koriste oni koji sprečavaju ulazak u krug, a koje oni koji pokušavaju ući u krug?

 **2. AUTSAJDERI: - Druga dvojica dobrovoljaca imaju slijedeću ulogu**: Zamislite da ste upravo sada došli pred grupu svojih dobrih prijatelja koji su zbog svojih uspjeha nagrađeni odlaskom na more. Vi inače volite društvo tih prijatelja, ali su vam oni iz nekog razloga okrenuli leđa i izbacili vas iz grupe. Postali ste „autsajderi“

**3. OSOBE U KRUGU –** ostatak razreda formira krug (ili također grupica dobrovoljaca) na način da stoje rame uz rame kako bi formirale što čvršći krug da između nema slobodnog mjesta

Sada se želite vratiti u grupu i zajedno s njima otići na nagradno putovanje na more. Grupa će vas prihvatiti ako uspijete probiti krug i ući u njega. Oni koji se pokušavaju probiti u krug na sve moguće načine će to probati učiniti, dok ih osobe iz kruga u tome sprečavaju, osim **agresivnog ponašanja.**

Svatko od autsajdera ima dvije minute da probije krug. Nakon dvije minute priključuje se krugu, bez obzira je li uspio probiti krug ili nije.

**U slučaju znakova agresije, aktivnost se odmah prekida.**

Nakon što svi uđu u krug, ispisuje se na ploči koje su sve strategije koristili „autsajderi“ da bi ušli u krug, a koje sve strategije oni iz kruga da bi spriječili one iz vana da uđu unutra. „Autsajderi „kažu svoje strategije, promatrači što su oni primijetili i osobe u krugu što su oni primjenjivali.

**Razgovor i moguća pitanja za poticanje razgovora:**

Kako ste se osjećali kao „autsajderi“?

Kako ste se osjećali vi u krugu?

Kako misliš da su se osjećali oni koji su bili izbačeni iz grupe u koju su mislili da pripadaju i da ih vole?

Sjećate li se vi sami neke konkretne situacije kad ste se osjećali kao „“ da ste izbačeni iz grupe.

**VJEŽBA 2: ISKORAK**

Učenici izvlače kartice sa svojim ulogama. Učenici se trebaju što je moguće više uživjeti u svoju ulogu i iz svoje uloge odgovarati na pitanja. Bitno je da svoje uloge za vrijeme vježbe zadrže za sebe, uloge su tajne. Učenici s ulogama postave se u vrstu. Da bi im se pomoglo da se užive u uloge, postavljaju im se pitanja:

Kakvo je bilo tvoje djetinjstvo?

U kakvoj kući živiš?

Što su ti po zanimanju roditelji?

Što radiš za vrijeme praznika?

Kakav je tvoj svakodnevni život, što radiš ujutro, na večer?

Čega se bojiš, što te čini sretnim?

Što radiš u slobodno vrijeme?

*Nakon što je svatko u sebi odgovorio na prethodna pitanja, voditelj najavljuje da će sada pročitati tvrdnje. Svaki put kad na neku tvrdnju mogu iz svoje uloge odgovoriti sa DA, trebaju iskoračiti naprijed.*

**TVRDNJE**

1. Uvijek imaš dovoljno novca da si kupiš čokoladu kad god poželiš.

2. Imaš vlastitu sobu.

3. Smiješ pozvati prijatelje kod sebe doma kad god poželiš

4. Nije te strah kad ideš doma.

5. Voliš ići u školu.

6. Cijele školske praznike provedeš na moru.

7. Tata ti vozi skupi auto.

8. Možeš si kupiti skupu odjeću.

9. Imaš najnoviji mobitel.

10. Imaš puno prijatelja.

11.Slažeš se s roditeljima.

12. Smiješ ići u kino kad želiš.

13. Odjeća ti je čista i uredna.

14. Imaš osobu kojoj se možeš obratiti za savjet kad god trebaš.

15. Svi te pozivaju na rođendane.

16. Imaš dvije kreditne kartice koje glase na tvoje ime.

17. Tvoja odjeća je uvijek skroz nova, nenaslijeđena od nekog starijeg.

18. U vašoj kući uvijek ima hrane koliko želiš.

**VJEŽBA 3: ZAVRŠNA AKTIVNOST – KLUPKO VUNE**

Jedni drugima u krugu šaljemo klupko vune, tako da se odmotava i čini mrežu. Bitno je pamtiti od koga smo dobili klupko, jer ćemo na kraju mrežu odmotati na način da se vuna vraća unazad (onome od koga si dobio klupko, njemu trebaš baciti).

**Evaluacija: Krug na ploči**

**Potreban materijal /sredstva :** Uloge na papiriću, priča, klupko vune